Abdullah Öcalan

Abdullah Öcalan (pronuncez: abdula-echalan; n. ye la 4ma di aprilo 1948) esas militanta chefo di Kurdistan, qua fondis la grupo Partiya Karkerên Kurdistanê‎ (PKK) en 1978. PKK judikesas kom teroristal organizuro da diversa landi, exemple Usa, Turkia, Europana Uniono, edc.

Til 1998 Öcalan vivis en Siria, ma ta yaro ilu ekpulsesis, pos presi di Turka guvernerio. Öcalan translojis a Rusia, depos Italia e Grekia. Ye la 15ma di februaro 1999, ilu fine arestesis da sekreta servado Turka (MIT) en Kenia.

Abdullah Öcalan kondamnesis ad enkarcerigo dumvive, e de 1999 ilu vivas en karcero che insulo İmralı, an Maro di Marmara. Nun ilu defensas pacoza solvo por la konflikto Kurdala.

La 28ma di februaro 2025 Öcalan de la karcero advokis la PKK a pozar l'armi e nuligar l'organizuro. L'advoko lektesis lauta-voce en Istanbul da reprezenteri di DEM (partiso) pos vizitir Öcalan en la karcero.

Kategorio:Teroristi
kategorio:Turkiani